Kospryse: Minder soet met dié sout | Netwerk24
Deur William Horne 21 Augustus 2019 12:16
’n Skielike skerp daling in die inflasiekoers is goeie nuus vir platsak verbruikers, maar om ’n tiekie se suiker van jou buurman te versoek, is dalk steeds te veel gevra.
Kospryse bly aan die styg terwyl inflasie sak. Foto: Unsplash
Die inflasiekoers het sy vorige laagtepunt vir 2019 van 4% in Julie herhaal, maar verbruikers sal hul oog op kospryse moet hou.
Patrick Kelly, uitvoerende direkteur van prysstatistieke van Statistieke Suid-Afrika (SSA), sê basiese voedsel soos brood en graanprodukte het “aangehou hoër klim”. Dié produkte was 7,9% duurder as ’n jaar gelede, selfs meer as Junie se 7,3%-styging.
Vleispryse het ook in Julie gewys dat die dalings van die eerste paar maande van die jaar agter die rug is. Die prys van vleis het in Julie wel met slegs 0,2% opgegaan, maar dis nou die tweede opeenvolgende maand van stygings nadat die mandjie vleis wat SSA meet, vanaf Februarie tot Mei goedkoper as in dieselfde maand in 2018 was.
In April het vleispryse nog met 1,2% op ’n jaargrondslag gedaal.
Daar is nie ’n enkele basiese kossoort wat nou goedkoper as ’n jaar gelede is nie.
En as jy beoog het om wel die algehele laer inflasiekoers met ’n lekker snytjie koek fees te vier, is daar ongelukkig nog ’n bietjie slegte nuus.
Die grootste inflasiekoers in die mandjie van voedsel wat die SSA meet, is suiker, lekkers en poeding. Dié kategorie produkte se inflasiekoers het in Julie op 8,7% te staan gekom.
Ongelukkig gaan ’n glasie brandewyn ook nie sommer help nie. Spiritualieë se inflasiekoers het in Julie tot 6,6% gestyg.
Alle kos en nie-alkoholiese drank wat SSA meet, is 3,4% duurder as ’n jaar gelede (Junie: 3,7%). Net kos, sonder koeldrank, koffie en tee, is 3% duurder (Junie: 3,2%).
Hier is die lys voedselprodukte wat ’n ietwat laer inflasiekoers as in Junie het:
Vleis: 0,2% (Junie: 0,3%)
Melk, kaas en eiers: 1,6% (2,1%)
Olies en vette: 2,9% (3,5%)
Groente: 4,3% (5,7%)
Koffie en tee: 2,5% (2,7%)
Koeldrank: 7,1% (9,9%)
Wyn: 8% (8,7%)
Meer oor: Kospryse | Inflasie | Voedselinflasie | Vpi1907 | Vleispryse
ZAR/EUR 16,52 (-9)
Gold 1481,09 (-1230)
Palladium 1748,01 (2668)
Platinum 875,13 (-1613)
Silver 17,23 (-39)